

[image: cover]






Tak til Magnus Havnhøj for uvurderlig støtte og konstruktiv kritik undervejs i forløbet. Som Magnus selv siger det: ”Torbjørn, du kan jo ikke vide alt!”










FORORD


Europe was created by history.


America was created by philosophy.


Margaret Thatcher


Europas lande og grænser er alle resultater af historiens – meget ofte krigenes – gang. Amerika bygger på ideer – om frihed, om demokrati og om lige ret til at forme egen tilværelse. Fra Mayflower-pagten, formuleret og underskrevet af Pilgrimmene og deres rejsefæller i 1620, og frem til i dag er USA blevet defineret ved en række dokumenter – lovtekster, højesteretsdomme, artikler og taler – der alle er formulerede ’ideer’. Disse dokumenter udgør det bagtæppe mod hvilket konkrete handlinger har skabt og formet det til enhver tid eksisterende amerikanske samfund. Så selvom ord ikke i sig selv skaber noget som helst, har de – uanset om de er talte eller skrevne – en virkningshistorie, som millioner af mennesker lever med hver eneste dag, ofte på begge sider af Atlanten og også i resten af verden. At de yderligere i vor egen tid indgår som elementer i den værdipolitiske kamp mellem højre- og venstrefløjen i det ekstremt polariserede Amerika, gør dem kun endnu vigtigere at kende og forstå.


Derfor denne bog.


Komparativ analyse


Amerika er på mange måder et meget anderledes kontinent sammenlignet med Europa, og ikke mindst sammenlignet med de nordiske landes socialdemokratiske velfærdsmodeller.


I runde tal er USA og Europa nogenlunde lige store arealmæssigt, mens der ca. dobbelt så mange mennesker i Europa som i USA. USA er ganske vist kun én føderal statsdannelse, men består af 50 delstater mod Europas 51 lande.


Bruttonationalprodukt per capita er i USA $ 76.329, mens tallet er $ 67.790 for Danmarks vedkommende. Til gengæld har Danmark en betydeligt lavere Ginikoefficient end USA, 27,5 mod 39,8. Gini-koefficienten er et tal for uligheden i samfundet og jo lavere tal, desto mindre ulighed.


Ligesom velstanden i Europa generelt er højest i nord, er den i USA højest langs Vestkysten og den nordlige del af Østkysten. De er en stærkt medvirkende årsag til den geografiske polarisering mellem kyststaterne og Midtvesten, mellem de rige delstater styret af Demokrater og de fattige delstater styret af Republikanere.


Velstand og bruttonationalprodukt er ikke alt. På det internationale lykke-barometer ligger Danmark i 2024 som nr. 2, kun overgået af Finland, mens USA er nr. 23.


En anden markant forskel finder man i den overbeviste tro på Gud, eller på en gud. Mens et sted mellem 10 og 30 % i Europa er overbeviste om Guds eksistens, ligger USA generelt på mellem 50 og 70 %, mens The Deep South scorer mellem 70 til 82 %. Set på verdensplan er det dog Europa, der skiller sig ud som det mest sekulariserede kontinent.


I stedet for en række tilfældige men alligevel interessant tal og informationer, kan man også benytte hollænderens Geert Hofstedes anerkendte, videnskabsbaserede analyseværktøj til sammenligning af kulturer. Det er et værktøj, der på seks parametre giver de forskellige lande en score mellem 1 og 100.


Sammenlignes USA og Danmark falder resultatet ud med nogle markante forskelle og ligheder:


Magtdistance. Scoren måler menneskets forventninger og accept af ulig magtfordeling. Danmark scorer meget lavt med 18 point, hvilket spejler både en foretrukken ledelsesstil med fokus på coaching og vejledning fremfor hierarkiske arbejdsgange, arbejdstager-autonomi på arbejdspladsen og en stærk holdning til fordel for mellemmenneskelig ligeværd. Vi er så at sige på fornavn med hinanden, også med statsministeren.


USA ligger med en score på 40 point også på den lave banehalvdel, men i langt mindre udpræget grad end Danmark. Scoren bygger primært på formelle forhold som lighed for loven og frihed til at handle, som man vil.


Individualisme. Måske overraskende for nogen scorer Danmark betydeligt højere end USA på skalaen for individualisme – 89 mod 60 point. Men det skal ses i sammenhæng med tallene for magtdistance; når magtdistancen er lav, klarer man sig selv, for det forventes der jo.


Også USA er et individualistisk samfund, men på en anden måde end Danmark. Også her er det de mere formelle forhold, for eksempel omkring kommunikation på arbejdspladsen, der driver scoren. Man skal også huske, at USA er en smeltedigel af kulturer (eller som nogen siger det: et samfund med mange parallelle kulturer), så scoren dækker over store forskelle kulturerne imellem.


Konkurrencemotivation. At USA er et konkurrencedrevet samfund i langt højere grad end Danmark, overrasker næppe nogen. Hofstede sætter tal på forskellen: 62 point til USA mod 16 til Danmark.

Amerikanerne lever efter devisen ’stræb efter at gøre det bedste, du kan’ og ’vinderen tager det hele’. Samtidig er det vigtigt at kunne vise – flashe – sine succeser. Konkurrencementaliteten efterlader taberne ’på perronen’ og er en del af forklaringen på den høje ulighed i samfundet.


Danmarks lave score er udtryk for et udlevet ønske om balance mellem arbejde og fritid, om inkluderende beslutningsprocesser – og timelange drøftelse hen imod konsensus! Står valget mellem en pengebonus eller afspadsering vælger mange det sidste. Og så er der lidt Jantelov over modviljen mod at vise sine succeser og rigdomme.


Struktureringsbehov er udtryk for ønsket om at kunne styre en ukendt fremtid – kan udviklingen kontrolleres, eller lader man den bare komme?


Med en score på 23 har danskere ikke det store behov for struktur og lang planlægningshorisont. Det udmønter sig i nysgerrighed og innovative tilgange til alt nyt, og i åbenhed omkring det ikke at vide eller kende svaret – så spørger man og får et hjælpsomt svar.


Det lave struktureringsbehov kan også have sammenhæng med det meget udbyggede sociale sikkerhedsnet, der gør det mindre risikofyldt at prøve noget nyt – og eventuelt fejle.


USA scorer 46 på denne skala, og læner sig i samme retning som danskerne, men i langt mindre grad. Innovation og nytænkning værdsættes også, men for den enkelte skal det hele tiden vejes op imod risikoen for at fejle i et system, stort set uden sikkerhedsnet.


Omstillingsparathed er udtryk for den enkeltes vurdering af samfundets strategier for fremtiden; bygger man på gennemprøvede traditioner og faste skemaer, eller forbereder man sig aktivt på en fremtid, der med bestemthed ikke ligner hverken fortiden eller nutiden?


USA ligger med en scorer på 50 neutralt, mens Danmark med 59 point tenderer mod det omstillingsparate.


Eftergivenhed er et mål for holdninger til sig selv på basis af den dannelse, ens opdragelse gav én. Holder man igen på ønsker og behov, og prioriterer man for eksempel arbejde højere end familie og fritid, scorer man lavt, mens det at udleve ønsker og behov giver en høj score.


Med 70 henholdsvis 68 point scorer Danmark og USA lige højt. Det giver umiddelbart mening for Danmark, når man sammenligner med de øvrige parametre. For USA’s vedkommende kan det synes som en modsigelse, men den forklares måske med udtrykket work hard and play hard.


Grundlæggende antagelser


Hofstedes beskrivelser af landenes kulturer fortæller om ’praksis’, om levet liv, her og nu, om måder at gøre tingene på, måder at interagere med andre mennesker på, måder at organisere sig på og måder at kommunikere på internt i en organisation, hvad enten det drejer sig om et firma, en fodboldklub eller et samfund som sådan. Det er det, vi ser, når vi betragter et andet lands indbyggere. Det er i høj grad det antropologerne kalder patterns of life – de observerbare livsmønstre.


Spørger vi os selv som danskere, hvorfor vi opretholder så ekstremt lille en magtdistance, eller spørger vi en amerikaner, hvorfor konkurrence og synlig rigdom er så væsentligt for dem, vil sandsynligvis både vi og de have svært ved at svare. ”Vi er jo lige, så hvorfor skabe afstand”, vil danskeren vel sige. ”Konkurrence og kamp er naturligt for alt levende”, vil amerikaneren vel sige. For det er krævende at formulere sig om, hvorfor vi gør som vi gør, hvilke mål vi dybest set jagter, og hvilke etiske fordringer vi stiller til os selv.


Læsning af Amerikas formative dokumenter kan hjælpe os med at grave et spadestik dybere i forståelsen af det amerikanske; ud af teksterne kan vi læse brudstykker af de grundlæggende antagelser, der besvarer spørgsmål om hvad, hvordan og især hvorfor. De holdninger, der lyser ud dokumenterne, fortæller om det, der giver mening og betydning, om hvordan vi bør interagere, hvordan vi bør organisere os i små og store fællesskaber, hvad frihedsbegrebet indebærer etc. Det er det antropologerne kalder patterns for living – de handlingsanvisende, men ikke størknede, livsmønstre.


Uden en forståelse for de grundlæggende antagelser i en kultur, bliver betragtningen af den overfladisk. Det er også én af grundene til denne bog – at forfølge de grundlæggende antagelser, der har skabt og til stadighed skaber Amerika, på godt og ondt.


Originalister og non-originalister


Når amerikanerne selv skal læse USA’s definerende dokumenter, er der to hovedretninger for fortolkning af teksterne. Retningerne er omtrent lige så gamle som dokumenterne selv og er én af de underliggende parametre i det bi-polariserede politiske og juridiske klima.


The Originalists argumenterer for, at teksterne, især Forfatningen – The Constitution – skal læses sådan, som nationens grundlæggere ville læse dem, uanset tid og sted, mens The Non-Originalists ser teksterne som levende dokumenter, hvis fortolkning følger den til enhver tid værende kontekst. Da forståelserne får stor politisk betydning, er originalismen blevet synonym med konservatisme, mens non-originalisme tilsvarende tillægges mere liberale holdninger.


Forskellen betyder ikke, at den ene side ønsker at stoppe historiens gang i 1776, i 1787, eller på andet tidspunkt, men at man med tillæg, de såkaldte Amendments, tilpasser lovgivningen til den givne nutid. Omvendt betyder argumentet om de dynamiske dokumenter, at fortolkninger i højere grad bør følge nutidens forståelse af de ord og begreber, der historisk blev brugt. Som i enhver anden eksegese, argumenterer de, udvikler moralopfattelserne sig, og ligeledes gør fortolkningerne; i Uafhængighedserklæringen tales der om, at all men besidder en række umistelige rettigheder. Forståelsen i 1776 var, at det drejede sig om hvide mennesker af hankøn med en vis formue. At udstrække rettighederne til sorte og kvinder var dengang utænkeligt. Små hundrede år senere udkæmpedes der en blodig borgerkrig om de sortes rettigheder – mens der skulle gå næsten 150 år før kvinderne for alvor blev indtænkt som rettighedshavere!


Set udefra, fra vores side af Atlanten, bliver læsningen dog mindre præget af fortolkningstraditioner og -skoler. Læsningen vil i højere grad foregå mere analytisk, efter et armslængde-princip frigjort fra den amerikanske læsning. Men samtidig altid i en konkret historisk kontekst, for ingen af de behandlede dokumenter blev skabt i et isoleret, lufttomt rum. Der er altid en forhistorie og en samtid at forstå dem ud fra.


Fortolkningstraditionerne betyder også, at afgørelser fra The Supreme Court – den føderale Højesteret – får langtrækkende betydning for det amerikanske samfund. Sådan har det været siden Højesteret i Marbury v. Madison i 1803 tiltog sig magten til at vurdere lovgivningen i forhold til Forfatningens ord. Derfor er en række højesteretsafgørelser fra hele perioden medtaget. De har mindst lige så stor indvirkning på samfundet som lovgivning og politiske taler. De seneste 2 – 3 års radikale afgørelser bærer således i høj grad ved til en omfattende omkalfatring af samfundet.


Nationalisme contra patriotisme


Et helt femte udgangspunkt for en sammenlignende analyse mellem USA og Europa tager udgangspunkt i begrebsparret nationalisme/patriotisme. Nationalisme er en fremherskende tænkemåde eller ideologi i Europa. Den går ud på, at der bør være overensstemmelse mellem nation (folk) og geografisk statsdannelse – at der (kun) bør leve danskere i Danmark og grønlændere i Grønland. Den moderne nationalisme stammer fra slutningen af det 18. århundrede, fra overgangen mellem Oplysningstid og Romantik. Som sådan har ideen præget meget af den europæiske statsopbygning siden Napoleonskrigene – og præger vel stadig europæernes angst for ’de fremmede’, der kommer til området. Væsentlige træk ved nationalisme er fokus på modersmålet og de fælles kulturtræk.


Så længe det danske rige var en helstat, bestående af Danmark, Norge, Slesvig-Holsten osv. var man ikke bevidste om egen ’nation’. I stedet var man helstats-patrioter, hvor sprog og lokal kultur betød mindre, mens det at tjene landets interesser var afgørende.


Forskellen mellem nationalisme og patriotisme kan være svær at afgøre entydigt, også fordi skift i holdning tager tid og slører begrebsforståelsen.


Amerika og amerikanerne vægtlægger og ser sig selv som patrioter. Som immigrationsland kan modersmålet ikke få samme status som i folkenes oprindelseslande. Fokus bliver derfor på det nye ’fælles’ – på Forfatningen, på militæret og på myterne om frihedsidealerne fra nybyggertiden. Med andre ord på ’fædrelandet’. Man adskiller stat og kirke, for der kan ikke kun være én kirke i et land af immigranter, hver med sine kirkelige tilhørsforhold. Derfor sværger man troskab til Forfatningen.


De seneste 20-30 år har patriotismen i USA taget en drejning hen imod det ekstreme, hvor militante grupper styres af racisme, fremmedhad, anti-semitisme, anti-islamisme og modstand mod indvandring fra ikke-hvide nationer. Der tales i diverse konspirationsteorier om the great replacement – den store udskiftning – hvor de hvide amerikanere om føje år kommer i mindretal. Holdningerne grunder sig i utilfredshed med den herskende tilstand, uligheden i samfundet og kollapset i ’den amerikanske drøm’ – for de ser ingen vej til bedring af egne levevilkår – og så må man ty til våbenmagt, synes logikken at være.


Man henholder sig til Forfatningens andet tillæg, der taler om delstaternes militser og misforstår dem til at være private militante grupperinger. Og man bekæmper det fjortende tillægs paragraf om civile rettigheder til alle.


Disse patriotisk-militante grupper udgør i dag den virkeligt hårde kerne blandt Donald Trumps kernevælgere. Det var også dem, vi så, med militær disciplin (modsat anarkiet blandt ’pøblen’) lede angrebet på Kongressen den 6. januar 2021.


Guds eget land


Udtrykket ’Guds eget land’ er langt mere end blot et udtryk.


De sidste 400 år – omtrent så længe der har været britisk-baseret bosætning i Amerika, har udtrykket haft en meget konkret og styrende betydning. Og det har det langt hen ad vejen stadig.


’Guds eget land’ er en blanding af kristendoms-, geografi- og naturforståelse. Forklaringen er denne:

De fleste bofaste kulturer har en rumlig forståelse af verden som bestående af koncentriske cirkler. Den inderste cirkel består af bygninger, køkkenhaver og marker. Det er det dyrkede land, det værdifulde land. Det er det civiliserede land, det ordnede land, både hvad angår matrikler og moral –i det vestlige verden vil det sige det kristne land.


Udenfor det civiliserede land ligger udmarkerne, overdrevene og det udyrkede land. Her græsser husdyrene, her kan der sankes bær og hentes hø, brænde og træværk. Det er et kendt landskab, og ufarligt i hvert fald om dagen.


Udenfor det igen ligger ødemarkerne, vildnisset eller ’ørkenen’, for nu at bruge et bibelsk udtryk. Det er det ukendte landskab, uden matrikler og moral, det er kaos, Djævelens land og derfor en alvorlig trussel mod egen overlevelse. Moral og social orden syntes at stoppe, hvor de pløjede marker ophører. Det er her ’det onde’ huserer og frister, og derfor et sted, hvor man nødigt kommer. Ødemarken, både som realitet og som metafor, indebærer derfor truslen om menneskets ’fald’ til et ’vildt’ niveau – at træde ned ad udviklingsstigen. Det kaldtes ofte for wilderness-temptation – ørkenens fristelse.


Men som der står skrevet i Esajas 40: 3-5, er der en, der råber: Ban Herrens vej i ørkenen, jævn en vej for vor Gud i det øde land. Hver dal skal hæves, hvert bjerg og hver høj skal sænkes, klippeland skal blive til slette og bakkeland til dal; Herrens herlighed skal åbenbares, og alle mennesker skal se den. Ad teologiens snørklede veje bliver Esajas’ ord til pionerernes mål: at bane denne vej i ørkenen, udenfor den civiliserede og kendte verden. Formålet bliver at civilisere det vilde, at bringe det kristne lys ind i mørket, at oplyse og skabe orden i kaos. Amerika bliver det nye Kanaan og amerikanerne det nye ’israelitiske’ folk i pagt med Gud. Det er den ’amerikanske skæbne’ – Manifest Destiny.


I parentes bemærket: Vi har en snert af samme tankegang, når vi med Grundt-vig synger ’Blomstre som en rosengård skal de øde vange’. Hvilket så indikerer, at der både er tale om en ydre, geografisk og konkret handling, såvel som en indre åndelig – også når det gælder Pilgrimmene og alle andre amerikanere. Kolonisering, syntes at være konklusionen, gør ikke bare landet kristent, det gør også én selv til et bedre eller mere kristent menneske!


Kolonisering og bosætning sker ret hurtigt gennem en velorganiseret bevægelse af hele samfundet; en horisontal, geografisk bevægelse mod vest, hvor hver vundne mil ses som en sejr for den guddommelige skæbne, og en vertikal, social bevægelse i de mange småbyer langs de nyanlagte jernbaner, en bevægelse mod nye kristen-civilisatoriske højder.


Forståelsen gør naturen til wasteland – direkte oversat: ’affaldsland’. Naturen bliver derfor vurderet udelukkende på dens udnyttelsespotentiale.


Det er dén amerikanske selvforståelse, der gør ordene ’Guds eget land’ til mere end blot et udtryk for, ’hvor stort alting er i Amerika’. Ordene får konkret virkningshistorisk betydning; det hele er Guds plan, fra fældningen af skoven, opdyrkningen af prærien og folkedrabet på indianerne til kampen for – og nu imod – demokratiet.


Demokrati i forfald


Det amerikanske demokrati står tilsyneladende midt i en forfaldshistorie. USA er gået fra ikke blot at være det første demokrati i moderne tid, men også at stå som flagskib for og beskytter af demokratiske styreformer rundt om i verden, til nu selv at synke til et stade, hvor landet måske ikke længere er et reelt fungerende demokrati. Det er i hvert fald forskeren Barbara Walters påstand. Især efter stormen på Kongressen den 6. januar 2021 bedømmer hun Amerika som en mellemting mellem demokrati og autokrati – der hvor risikoen for borgerkrig er størst. Ved valget i 2024 gik Donald Trump ligefrem til valg på løftet om at blive diktator, om end det kun er for en enkelt dag!


Var Stormen på Kongressen derfor ikke blot en forsmag på noget meget større, der vil ramme amerikanerne i nærmeste fremtid?


Spørgsmålet er, om USA nogensinde var tænkt som et demokrati – eller om landet var tænkt som en republik i en mere platonisk forstand?


De følgende tekster og de tilknyttede kommentarer skal ses i det perspektiv: Der var, og forhåbentlig er der stadig, værdier og tankegods af human og etisk ordentlighed på hvilke det amerikanske demokratis fremtid kan bygges. Ikke kun for amerikanerne. Ikke kun for os, der allerede lever i et demokrati. Men for alle!


Idéhistoriernes røde linjer


Tekster gennemgås i kronologisk rækkefølge, århundrede for århundrede. Det betyder, at de tematisk står meget blandede. En del af teksterne kan kategoriseres efter netop tema, hvorved de gruppevis beskriver de idéhistoriske udviklingstræk – de røde linjer gennem historien. Disse temaer kan være:


Det konstitutionelle tema


- The Mayflower Compact, 1620


- The Declaration of Independence, 1776


- Articles of Confederation and Perpetual Union, 1781


- The Constitution of the United States of America, 1787


- Bill of Rights, 1791 plus efterfølgende Amendments


De politiske tekster


- The Silence Dogood Letters, 1722


- Common Sense, 1776


- The Federalist Papers, 1787-88


- Project 2025. Mandate for leadership


Den geografisk ekspansion


- The Northwest Ordinance, 1787


- Indian Removal Act, 1830


- The Homestead Act, 1862


- Yellowstone National Park Protection Act, 1872


Borgerrettigheder


- ‘Ain’t I a Woman?’, 1851


- ‘A House Divided’, 1858


- The Emancipation Proclamation, 1862-63


- Abraham Lincoln’s Gettysburg Address, 1863


- Amendment XIII: Abolition of slavery, 1865


- Amendment XIV: Civil Rights, 1868


- Amendment XV: Black suffrage, 1870


- Women’s Suffrage, 1873


- Plessey v. Ferguson, 1895


- Amendment XIX: Women’s Right to Vote, 1920


- Brown v. Board of Education, 1954


- Dr. Martin Luther King Jr. I have a Dream, 1963


- The Civil Rights Act, 1964


Udenrigs- og sikkerhedspolitik


- The Monroe Doctrine, 1823


- Executive Order 9066: The Relocation of the Japanese, 1942


- The Marshall Plan Speech, 1947


- The North Atlantic Treaty, 1949


- Dwight D. Eisenhower’s Farewell Address, 1961


- Ronald Reagan’s Address at Brandenburg Tor, 1987


- George W. Bush speech after the September 11th Attacks, 2011


Højesteret


- Marbury v. Madison, 1803


- Plessey v. Ferguson, 1895


- Standard Oil Co. of New Jersey v. United States, 1911


- Brown v. Board of Education, 1955


- Citizens United v. Federal Election Commission, 2010


- Dobbs v. Jackson Women’s Health Organization, 2022


- Alexander v. South Carolina NAACP, 2024


- Garland v. Cargill, 2024


- Snyder v. United States, 2024


- Fischer v. United States, 2024


- Loper Bright v. Secretary of Commerce, 2024


- Trump v. United States, 2024


Antallet af ’røde linjer’ og de enkelte tekster placering er ikke absolut; andre grupperinger kan tænkes og enkelte af tekster kan måske placeres i andre grupper end her listet.


Bogens opbygning


Den amerikanske historie fortælles primært gennem de dokumenter, der har formet den på godt og ondt. Hvert århundrede beskrives kort, og så får dokumenterne lov at tale.


Da bogen ville få et voldsomt omfang, hvis den skulle omfatte dokumenterne i deres fulde ordlyd, linkes der i teksten til hvert enkelt dokument. Til gengæld er udvalgte dele af dokumenterne citeret på engelsk med (min) oversættelse til dansk som slutnote.










1600-TALLET


[image: ]


Underskrivelsen af Mayflower Pagten, 1620.


Nordamerika var fra Columbus’ ankom til Den Nye Verden i 1492 til langt ind det 17. århundrede næsten urørt af europæiske hænder. Spanierne, som var ledende i koloniseringen af verdensdelen, havde fokus på Mellem- og Sydamerika – der, hvor man forventede at kunne finde guld i det sagnomspundne El Dorado. Fra Mexico trængte man mod nord, op i det der i dag er staterne Louisiana, Texas, New Mexico og Arizona, ligesom man satte sig på Florida. Men nogen egentlig kolonisering og bosætning blev der aldrig tale om.


I begyndelsen af 1600-tallet meldte England sig på banen og anlagde en koloni, Jamestown, i Virginia. Det var ikke en umiddelbar succes, for det sumpede klima og evige skærmydsler med landets oprindelige indbyggere decimerede kolonisternes antal. Længere mod nord lykkedes det med lidt større held; i og omkring Plymouth i det nuværende Massachusetts, hvor skibet Mayflower i 1620 landede en gruppe kolonister med en noget blandet baggrund. Gennem hele resten af århundredet blev der anlagt handelsstationer og kolonier langs Atlanterhavskysten.


Modsat mange andre af Englands kolonier rundt om i verden, der blev drevet af handelskompagnier understøttet af soldater, bosatte almindelige mennesker sig snart i de nordamerikanske kolonier, hvor de drev landbrug og handel. De fordrede snart medbestemmelse i koloniernes indre anliggender. Så selvom den enkelte kolonis guvernør blev udnævnt enten af det britiske Parliament eller det handelskompagni, der ejede kolonien, tiltog de lokale rådsforsamlinger sig efterhånden stigende magt. Mange steder begyndte man for eksempel selv at lovgive om militærtjeneste, om valg og om skatte og afgifter.


Den første demokratisk valgte rådsforsamling i Nordamerika blev sat i 1619 i Jamestown, men det er Mayflower-pagten fra året efter, der især fik blivende værdi for udviklingen af Amerika.


Året 1619 er i øvrigt også året, hvor de første afrikanske slaver kom til Jamestown, og dermed startede en rød tråd af lidelse og fornedrelse op gennem den amerikanske historie. Et spor der endnu i dag sætter sit aftryk i dagligdagen og i den mere værdipolitiske offentlighed.


Samtidig begyndte England at regulere handlen mellem, til og fra kolonierne, ved hjælp af afgifter. Det var ikke populært!


Dokumenter fra 1600-tallet:


- The Mayflower Compact, 1620


The Mayflower Compact, 1620


Link: www.MayflowerHistory.com


I 1620 udvandrede en gruppe engelske puritanere ombord på skibet Mayflower. Sammen med puritanerne var der en stor gruppe tugthusfanger, skøger og udskud – bestemt ikke Guds bedste børn. Puritanere var calvinistisk inspirerede, engelske reformatorer, der ville rense den anglikanske kirke for alle de skikke, der kunne minde om katolicisme. Mange af dem havde måttet flygte til Nederlandene på grund af religiøs forfølgelse i England. Her mødte de en mere liberal tilgang til forskellige religioner.


Puritanernes teologi byggede på ideen om en pagt mellem Gud og først Adam og Eva, og efter Syndefaldet med mennesker som sådan. ’Som sådan’ blev efterhånden indsnævret til et udvalgt folk, til israelitterne, jf. Jeremias’ Bog 31: 31-33:


Der skal komme dage, siger Herren, da jeg slutter en ny pagt med Israels hus og med Judas hus, en pagt, der ikke er som den, jeg sluttede med deres fædre, den dag jeg tog dem ved hånden og førte dem ud af Egypten. De brød min pagt, skønt det var mig, der var deres herre, siger Herren. Men sådan er den pagt, jeg vil slutte med Israels hus, når de dage kommer, siger Herren: Jeg lægger min lov i deres indre og skriver den i deres hjerte. Jeg vil være deres Gud, og de skal være mit folk.


Efter det jødiske folks diaspora syntes pagten mellem Gud og dem ophørt. I Pilgrimmenes teologi og selvforståelse indtrådte de nu i stedet som den menneskelige part i pagten med Gud. Desto mere følte de sig derfor underlagt Guds første bud til mennesket:


Bliv frugtbare og talrige, opfyld jorden, og underlæg jer den; hersk over havets fisk, himlens fugle og alle dyr, der rører sig på jorden! (1. Mos. 1: 28)


En sådan pagt består af tre dele; dels en påberåbelse af Gud som vidne, dels af skabelsen af en menighed, og dels den tanke, at menighedens individuelle medlemmer tilsammen skaber og udgør det folk, som Gud kan indgå en pagt med.


Ved ankomsten til Nordamerika, ved Cape Cod syd for det nuværende Boston, indgik man derfor en ’guddommelig’ pagt, der skulle regulere den kommende kolonis indre anliggender – The Mayflower Compact. Det landskab de stod overfor lå ’udenfor lands lov og ret’, langt nord for de andre kolonier på kysten. Det må have virket i den grad skræmmende: de kom fra et Europa bestående af kultiverede marker, landsbyer og byer – et landskab af orden – med kun lidt vildnis ind imellem, til et Amerika der var lige det modsatte: rå natur der fordrede kamp for overlevelse, og ukendte mennesker man frygtede et landskab af kaos. Ifølge Hannah Arendt blev pagten indgået, fordi puritanerne frygtede for deres medrejsendes brug af friheden i mødet med vildnisset og dets mindst lige så vilde indbyggere – halvdelen af de udvandrende var jo hentet direkte fra de britiske fængsler!


Pagten lyder, renset for datidens overdrevne høflighedsfraser:


Having undertaken for the Glory of God, and Advancement of the Christian Faith, and the Honour of our King and Country, a Voyage to plant the first Colony in the northern Parts of Virginia; Do by these Presents, solemnly and mutually, in the Presence of God and one another, covenant and combine ourselves together into a civil Body Politick, for our better Ordering and Preservation, and Furtherance of the Ends aforesaid: And by Virtue hereof do enact, constitute, and frame, such just and equal Laws, Ordinances, Acts, Constitutions, and Offices, from time to time, as shall be thought most meet and convenient for the general Good of the Colony; unto which we promise all due Submission and Obedience.1


Modsat datidens feudale Europa og andre koloniers regler, der havde rod i handelskompagniernes behov, baserede Mayflower-pagten sig på traditionerne fra de puritanske menigheder. Pagten siger dog udtrykkeligt, at det drejer sig om et borgerligt fællesskab under den britiske konges overhøjhed. Den lægger vægt på medbestemmelse med hensyn til samfundets ve og vel, og den skitserer grundlaget for det moderne demokrati. Det er nok første gang siden de lykkelige år under Perikles’ (495 – 429 fvt.) styre tilbage i det antikke Athen, at et levende, tilnærmet demokrati så lyset.


Modellen for Mayflower-pagten var dog ikke taget ud af den blå luft. Den afspejler det traditionelle styre i de menigheder, puritanerne kom fra. På den måde kan man sige, at menighedsrådene blev model for det borgerlige demokrati!


Efter nogle år, i 1648, da kolonien viste sig levedygtig, og i forlængelse af ideen om at være Guds udvalgte, beskrev en af kolonisterne, Thomas Shepard, forehavendet som en kamp mellem the cleare sunshine of the Gospell on one hand and the thick antichristian darkness on the other2.


Det var også på den tid, man begyndte at bruge begrebet a city upon a hill (Bjergprædikenen, Matt. 5: 14; En by, der ligger på et bjerg, kan ikke skjules). Det fuldbyrdede tanken om Pilgrimmene – og senere amerikanerne som helhed – som Guds udvalgte folk og som et fyrtårn for alle andre folkeslag. Så selvom landet måske ikke ved første øjekast ’flød med mælk og honning’, var Amerika ikke blot i ord, men også i gerning ’Guds eget Land’!


Mayflower-modellen er bemærkelsesværdig på den måde, at den skaber en politisk sammenslutning, der ikke påberåber sig suverænitet. Så når modellen blev genbrugt på alle niveauer i takt med koloniernes vækst, skabte den ikke et modsætningsforhold til den britiske krone – det skulle kronen nok selv sørge for!


Hannah Arendt bemærker, at...


... det, der skete i det koloniale Amerika forud for revolutionen (noget, der ikke skete i nogen anden del af verden, hverken i de gamle lande eller i de nye kolonier), teoretisk set, at handling [dvs. i den politiske sfære i Arendts tankegang] havde ført til dannelse af magt, og at magten blev bevaret ved hjælp af de nyligt opdagede midler, som indgåede løfter og pagter udgjorde.


Det var disse ’nyligt opdagede midler’ der, på trods af indre modsætninger 150 år efter Mayflower-pagten, lagde grunden til koloniernes sejr over stormagten England i Revolutionskrigen. For den råds-struktur, der udviklede sig i kølvandet på Mayflower-pagten på lokalt, kommunalt, amtsligt og statsligt niveau, muliggjorde en langt mere effektiv kommunikationskanal op og ned langs kysten end det den britiske hær kunne præstere. Råds-strukturen bandt simpelt-hed kolonierne sammen i den fælles kamp for frihed.


Mayflower-pagtens værdier i punktform:




	Selvstyre baseret på folkets vilje og til fælles fordel. Ideen giver genlyd i The Constitutions ord om We, the people…



	Jævnlige lovgivende møder. Valg af ledere for et år ad gangen.


	Retfærdige love.


	Et fælles samfund på trods af religiøse og sociale forskelle. Med den blandede gruppe af kolonister var selv puritanerne nødt til at indrømme religionsfrihed til alle.


	Pagten blev et skridt på vejen mod demokratiet. Da kolonien voksede og flere byer kom til, kopierede man selvstyret lokalt og regionalt med et overordnet fælles råd.













1700-TALLET


[image: ]


Benjamin Franklins portræt pryder 100-dollars sedlen.


1700-tallet var Oplysningens tid, både i Europa og Amerika. Nu skulle der gøres op med overtro og uvidenhed. Med den gryende naturvidenskab blev mennesket sig selv bevidst som et frit tænkende og handlende individ. Det ville smide de lænker, der så længe havde bundet det til kongens, adlens og aristokratiets magt.


Med sig ind i århundredet tog politiske og filosofiske tænkere de græske og romerske filosoffers tanker om fornuft og dyd som grundlag for lykke og John Lockes ideer om naturretten som grundlag for samfundsdannelse; nemlig den tanke at mennesket fra naturens side, og altså ikke med en kongens velvilje, er udstyret med retten til egen krop, til frugten af eget arbejde og til at eje. Samfund dannes, mente Locke, med folkets billigelse gennem en samfundspagt (eng.: compact).


Locke, og senere også Montesquieu, hævdede endvidere ’magtens tredeling’, mellem den lovgivende, den udøvende og den dømmende magt.


Blandt andet disse teoretiske ideer lå til grund for revolutionskrigen imod England og den britiske kongemagt, for Uafhængighedserklæringen – Declaration of Independence –i 1776 og de blev inkorporeret i Forfatningen – The Constitution – i 1787, sammen med den råds-praksis, der var vokset frem i kølvandet på Mayflower-pagten.


Geografisk ekspansion


Hele østkysten fra Georgia til Maine blev snart koloniseret. Da befolkningstal-let samtidigt voksede hastigt, dels gennem immigration fra især de britiske øer, dels på grund af en relativ høj sundhedsstandard (Det der var fraværende i Amerika, skriver Arendt, var elendighed og nød snarere end fattigdom), rettedes presset for nyt land mod vest.


Ekspansionen mod vest fortsatte ideen om det dyrkede land som civilisationens orden og ødemarkerne hinsides den yderste plovfure som ’ørkenen’, som kaos. En efterkommer af Mayflower-pilgrimmene, Cotton Mather, skrev således i begyndelsen af århundredet, at the wilderness was the stage thro’ which we are passing to the Promised Land3. Og han talte om the sorrow of the wilderness4, som der, hvor Satan havde undertvunget sig indianerne og nu brugte dem imod de Gudstro hvide. Det var Pilgrimmenes og senere amerikanernes opgave at bryde Satans magt. Så i de mange indianer-krige ekspansionen førte med sig, havde man altid ’Gud på sin side’.


Langt senere slår et college i det nordlige Connecticut sig op under mottoet: Vox Clamantis in Deserto – efter Mark. 1: 3 og Joh. 1: 23: en der råber i ørkenen.


I tiden omkring Uafhængighedserklæringen var det en fransk aristokrat, de Crèvecoeur, der fæstnede ideerne til papir: The wilderness is a harbour where it is impossible to find the Indians… a door through which they can enter our country whenever they please5. Om faren for det moralske vakuum derude, hvor den kulturelle fernis var tynd, skrev han: degenerating altogether into the hunting state6. Og videre: If man wanted happiness he cannot live in solitude, he must belong to some community bound by some ties7 – et udsagn, der harmonerer med Hannah Arendts påstand, som beskrevet nedenfor, om Jeffersons ord om retten til ’at stræbe efter lykke’ i Uafhængighedserklæringen.


Ørkenmetaforen var blevet et fundament under ideen om Amerika som ’Guds eget Land’.


Slaveriet


Slaveriet blev til stadighed drøftet. Selv Thomas Jefferson, der var hovedforfatter på Uafhængighedserklæringen med dens ord om at alle er født lige med frihed som en umistelig ret, havde slaver og levede et komfortabelt overklasseliv takket være dem. Jefferson var smertelig klar over det moralsk uholdbare i situationen, men magtede ikke personligt at ændre på den. Sådan havde de fleste det – det pinte dem, men de gjorde ikke noget ved det.


Slaveriet var i begyndelsen af århundredet ikke så bastant en del af de sydlige koloniers plantage-økonomi. Først med opfindelse af ’cotton gin’-maskinen, der let kunne rense bomulden, gik man fra tobaks- til bomuldsdyrkning. Og så blev der brug for rigtigt mange slaver på plantagerne! Også i nord var der slaver, men ganske få.


Det var en ubetinget god gerning at kristne en sort – men kan kristne være slaver hos kristne? Som Hvidtfeldt udtrykte det: Kendsgerningerne viser, at fortolkningerne ret hurtigt blev bragt i overensstemmelse med interesserne.


Til legitimering af slavevæsenet henviste man endvidere til Bibelen, blandt andet til 3. Mos. 25:44 – 46, der belærer israelitterne om slavehold og ejendoms-og arveret til slaver:


De trælle og trælkvinder, du vil have, kan I købe af folkene omkring jer. Også af efterkommerne af de tilflyttere, der bor som gæst hos jer, og af deres familier hos jer, dem, som bliver født i jeres land, kan I købe trælle. De skal være jeres ejendom, og I kan lade dem gå i arv til jeres børn efter jer, når de skal arve ejendom; dem kan I for altid bruge til trællearbejde.


Uafhængigheden


Kolonierne blev fortsat styret fra England, men med udstrakt selvstyre gennem lokale lovgivende parlamenter. Det gav gradvist koloniernes ‘frie mænd’ mere og mere indflydelse på egne sager. De tilstrømmende immigranter tog friheden fra det europæiske feudalvæsen til sig. Og ekspansionen mod vest understregede fordringen om den selvrådende pioner på grænsen mellem orden og kaos. Alt i alt skabte det et folk af enerådende individualister. Det harmonerede næppe med rollen som undersåt i det britiske monarki!


De parlamentariske forsamlingers drøftelse blev grundigt rapporteret af et stigende antal aviser – så befolkningen var velunderrettet. Forsamlingerne gav også amerikanerne en stadig stigende følelse af samhørighed baseret på den demokratiske deltagelse (også selvom den ikke var perfekt). Det var især tydeligt, når man arbejdede for koloni-fælles forsamlinger, som under krigen mellem England og Frankrig fra 1754 – 63.


Efter Den Franske og Indianske Krig havde kolonisterne ingen intentioner om at acceptere en underordnet stilling i imperiet. De var stolte af deres soldaters kampindsats. De vidste godt, at Philadelphia var den næststørste by under det britiske flag, og at den som et sæde for læring, videnskabelig undersøgelse og kunst kunne sammenlignes med enhver større by uden for London. De vidste, at amerikansk kommerciel virksomhed matchede Storbritanniens, og at de gjorde hurtigere fremskridt i nogle henseender end noget andet folk i verden. En ånd af selvforsyning prægede landet. Den var især stærk blandt nybyggerne af blandet oprindelse, der var rykket ud mod grænserne og blandt byernes håndværkere, mekanikere og arbejdere. Atmosfæren var ved at ændre sig. John Adams talte sandt, da han senere erklærede: Revolutionen blev gennemført før krigen begyndte. Revolutionen var i folkets sind og hjerter.


Det, der for alvor gjorde udslaget, var de stadige afgiftsstigninger indført gennem britisk lovgivning og forordninger. Indkomstskat fandtes ikke, men nye afgifter – stempelafgifter, militærafgifter, diverse handels- og toldafgifter – skabte vrede. Slagordet blev: ’ingen skatter uden repræsentation’ (samme holdning finder man i dag blandt Trump-tilhængere i Midtvesten!). Man ville selv, i egne rådsforsamlinger, styre hvilke afgifter, der skulle være gældende, og hvem der skulle betale dem, og hvem der skulle have glæde af dem.


I takt med at afgiftsskruen strammedes, til amerikanernes store fortrydelse, fostrede det en høj grad af civil ulydighed, hvor varer blev handlet (smuglet!) udenom de afgiftsbelagte kanaler. Og det skabte en stor modstand mod England.


’The-selskabet i Boston’, hvor amerikanere udklædt som indianere, smed en stor ladning the i havnen, var således blot én af mange aktioner imod de forhadte afgifter.


Helt til det sidste troede de ledende mænd på forsoning med England – hvis blot kong George d. 3. ville tilbagerulle afgifterne. Det ville han bestemt ikke! Tiden var derfor kommet for kolonierne til at løsrive sig. The Declaration of Independence blev dokumentet, der effektuerede løsrivelsen og selvstændigheden.


Forfatningen – The Constitution


Der skulle gå over ti år fra uafhængigheden var proklameret til USA fik en blivende forfatning og regeringsstruktur. Man havde The Second Continental Congress, som var det samlende råd for alle kolonier, der havde iværksat Uafhængighedserklæringen. Det organ blev fra 1777 til 1787 afløst af Konføderationen – Articles of Confederation. Artikel II beskriver konføderationens opbygning:


Each state retains its sovereignty, freedom and independence, and every power, jurisdiction and right, which is not by the confederation expressly delegated to the United States, in Congress assembled.8


Det var tale om et forbund af selvstændige stater med ligeværdige, individuelle grundlove og med en fælles kongres til varetagelse af sikkerheds- og udenrigspolitiske affærer samt stridigheder staterne imellem.


Konføderationen havde en svag regering, der end ikke kunne udskrive skatter – og derfor ingen indtægter havde – eller opretholde et nationalt forsvar. Ansvaret lå ude i enkeltstaterne, der selv måtte opstille et paramilitær, som den konføderale regering så kunne trække på i påkommende tilfælde. Regeringen kunne derfor ikke handle i udenrigspolitiske sammenhænge ud fra en styrkeposition, hvilket blev udnyttet af de europæiske lande og deres købmænd.


Der blev dog gennemført mange fremadrettede tiltag i konføderationstiden. Der var hyppige valg, og stemmeretten blev udvidet i forhold til, hvor meget jord man skulle eje for at kunne stemme. Stat og kirke blev adskilt. Skolevæsenet blev udbygget og i nord begyndte man en afskaffelse af slaveriet. Og man satte ekspansionen mod vest i system med landopmåling og tildeling af jordlodder til nybyggere.


Staternes selvstændighed og deres noget lemfældige omgang med finanserne, fik seddelpressen til at rulle og inflationen til at stige. Det skabte grobunden for Shay-oprøret i Massachusetts, hvor vrede bønder demonstrerede imod økonomisk hårde tider.


Oprøret blev hurtigt slået ned, men gjorde, at man indså nødvendigheden af en stærkere central regering. Det blev startskuddet på The Constituion of the Unites States of Amerika og den Forfatning, der har været gældende siden 1787.


1700-tallet, opsummeret


1700-tallet er et århundrede præget af ekspansion og krige, men også og især af en filosofisk konsolidering omkring begreber som frihed og medbestemmelse, Oplysning og udsyn.


I 1783 opsummerer den tyske filosof Immanuel Kant århundredets universelle – det vil sige europæiske og amerikanske – tankegods med ordene:


Oplysning er menneskets udtræden af sin selvforskyldte umyndighed. Umyndighed er den manglende evne til at betjene sig af sin forstand uden en andens ledelse. Selvforskyldt er denne umyndighed, når den ikke skyldes mangel på forstand, men mangel på beslutsomhed og mod. Sapere aude! [Vov at vide] Hav mod til at bruge din egen forstand er altså oplysningens valgsprog.


Amerikanerne havde modet, og de brugte det!


Dokumenter fra 1700-tallet er:


- The Silence Dogood Letters, 1722


- Common Sense, 1776


- The Declaration of Independence, 1776


- Articles of Confederation and Perpetual Union, 1781


- The Northwest Ordinance, 1787


- The Constitution of the United States of America, 1787


- The Federalist Papers, 1787-88


- The United States Bill of Rights, 1791


- Amendment XI: Lawsuits against states, 1795


- George Washingtons Farewell Address, 1796


- Alien and Sedition Acts, 1798


The Silence Dogood Letters, 1722


Links: www.archives.gov


I begyndelsen af 1820-erne ejede og drev en ung mand, James Franklin, et trykkeri i Boston, og udgav en ugentlig avis, The New-England Courant. Hans opvakte yngre bror, den dengang kun 16 år gamle Benjamin Franklin, hjalp ham i trykkeriet. I foråret 1822 begyndte der at ankomme læserbreve til trykkeriet, underskrevet med pseudonymet ’Silence Dogood’. Brevene var skrevet med stort vid, en skarp pen og med fokus på lokale forhold. Der kom i alt 14 breve i løbet af sommeren og efteråret.


Det viste sig, at det var Benjamin, der var forfatter til brevene.


Dels vidner brevene om et engagement i samtidens spørgsmål, lige fra opdragelse og skolegang til pressefrihed.


Dels vidner brevene om en ung mand, der evnede at anvende sin massive, autodidaktiske klassiske dannelse – på trods af kun seks års skolegang – på samtidens store samfundsrelevante spørgsmål. Det er ikke tilfældigt, at 1700-tallets Amerika ’tilhørte’ Benjamin Franklin.


Her følger et udpluk fra nogle af brevene:


I brev nr. 4 omtales uddannelsessystemets fortræffeligheder, og også dets fortrædeligheder, især hvad gælder forældrenes ambitionsniveau:


I reflected in my Mind on the extream Folly of those Parents, who, blind to their Childrens Dulness, and insensible of the Solidity of their Skulls, because they think their Purses can afford it, will needs send them to the Temple of Learning, where, for want of a suitable Genius, they learn little more than how to carry themselves handsomely, and enter a Room genteely, (which might as well be acquir’d at a Dancing-School,) and from whence they return, after Abundance of Trouble and Charge, as great Blockheads as ever, only more proud and self-conceited.9


I brev nr. 6 er det forfængeligheden, der får med krabasken:


Among the many reigning Vices of the Town which may at any Time come under my Consideration and Reprehension, there is none which I am more inclin’d to expose than that of Pride. It is acknowledg’d by all to be a Vice the most hateful to God and Man. Even those who nourish it in themselves, hate to see it in others. The proud Man aspires after Nothing less than an unlimited Superiority over his Fellow-Creatures. He has made himself a King in Soliloquy; fancies himself conquering the World; and the Inhabitants thereof consulting on proper Methods to acknowledge his Merit.


This Pride of Apparel will appear the more foolish, if we consider, that those airy Mortals, who have no other Way of making themselves considerable but by gorgeous Apparel, draw after them Crowds of Imitators, who hate each other while they endeavour after a Similitude of Manners. They destroy by Example, and envy one another’s Destruction.10


I brev nr. 8 bliver temaet mere politisk med en tekst lånt fra en engelsk avis. Det er tanker om ytringsfrihed med tydelig reference til John Locke, der jo mente, at til naturretten hørte foruden friheden også ejendomsretten:


Without Freedom of Thought, there can be no such Thing as Wisdom; and no such Thing as publick Liberty, without Freedom of Speech; which is the Right of every Man, as far as by it, he does not hurt or controul the Right of another: And this is the only Check it ought to suffer, and the only Bounds it ought to know.


This sacred Privilege is so essential to free Governments, that the Security of Property, and the Freedom of Speech always go together; and in those wretched Countries where a Man cannot call his Tongue his own, he can scarce call any Thing else his own. Whoever would overthrow the Liberty of a Nation, must begin by subduing the Freeness of Speech.11


Senere, i Uafhængighedserklæringen fra 1776, er ejendomsret ikke en del af de ’umistelige rettigheder’ – for en ejendom kan man miste!


Common Sense, 1776


Links: www.constitutioncenter.org


Thomas Paine voksede op i England og levede de første 30 år af sit liv der. Tidligt fik han interesse for samfundsteori og oplevede på første hånd, hvor hårdt livet er for dem i bunden af systemet. I 1774 kom Paine til Amerika, hjulpet dertil af Benjamin Franklin. Common Sense udkom i januar 1776, et halvt år før de 13 amerikanske kolonier løsrev sig fra England – et tiltag Paine advokerede stærkt for i skriftet, selvom det var under truslen om dødsstraf for højforræderi. I løbet af få måneder solgte pamfletten i over 100.000 eksemplarer og blev læst af betydeligt flere. Teksten vurderes af Thomas Kidd som the most important political essay in American history. Selvom Paine var anti-kristen skeptiker, henviste han til 1. Samuel kap. 8, der illustrerer, hvordan magt korrumperer i egeninteresse. Så meget mere, desto mere enevældig en fyrste bliver. Set i det lys var monarkiet et ’syndefald’. Skriftet overbeviste mange britisk-loyale amerikanere, og dem var der endnu mange af i begyndelsen af 1776, om nødvendigheden af at kappe båndene til London.


Common sense, som vel bedst kan oversættes til ’Sund Fornuft’, henter sin inspiration fra Oplysningstiden. Alene begrebet ’sund fornuft’ peger på en situation, hvor den almene borger besidder visdom nok til at kunne agere selvbestemmende i eget liv (jf. Kant-citatet ovenstående). På den baggrund er det ikke så vanskeligt for Paine at gå op imod den enevældige monark og kirken, der begge mente at ’vide bedst’, når det gjaldt folkets liv og levned.


For Paine var samtalen og forhandlingerne forbi. Radikal som han var, måtte våbnene afgøre striden:


In the following pages I offer nothing more than simple facts, plain arguments, and common sense: and have no other preliminaries to settle with the reader, than that he will divest himself of prejudice and prepossession, and suffer his reason and his feelings to determine for themselves: that he will put on, or rather that he will not put off, the true character of a man, and generously enlarge his views beyond the present day.


Volumes have been written on the subject of the struggle between England and America. Men of all ranks have embarked in the controversy, from different motives, and with various designs; but all have been ineffectual, and the period of debate is closed. Arms as the last resource decide the contest; the appeal was the choice of the King, and the Continent has accepted the challenge.12


Sagen, skriver han, er mægtigere end den enkelte. Nu drejer det sig om et helt kontinent – herfra til evigheden:


The Sun never shined on a cause of greater worth. ‘Tis not the affair of a City, a County, a Province, or a Kingdom; but of a Continent—of at least one eighth part of the habitable Globe. ‘Tis not the concern of a day, a year, or an age; posterity are virtually involved in the contest, and will be more or less affected even to the end of time, by the proceedings now. Now is the seed-time of Continental union, faith and honour. The least fracture now will be like a name engraved with the point of a pin on the tender rind of a young oak; the wound would enlarge with the tree, and posterity read it in full grown characters.13


På trods af oplevede overgreb fra britisk side, var der dog selv i begyndelsen af 1776 mange loyale undersåtter i Amerika. Imod deres argumenter for fortsat tilknytning til kongemagten advokerer Paine:


I have heard it asserted by some, that as America has flourished under her former connection with Great-Britain, the same connection is necessary towards her future happiness, and will always have the same effect. Nothing can be more fallacious than this kind of argument. We may as well assert that because a child has thrived upon milk, that it is never to have meat, or that the first twenty years of our lives is to become a precedent for the next twenty. But even this is admitting more than is true; for I answer roundly, that America would have flourished as much, and probably much more, had no European power taken any notice of her. The commerce by which she hath enriched herself are the necessaries of life, and will always have a market while eating is the custom of Europe.


But she has protected us, say some. That she hath engrossed us is true, and defended the Continent at our expense as well as her own, is admitted; and she would have defended Turkey from the same motive, viz. for the sake of trade and dominion.


Alas! We have been long led away by ancient prejudices and made large sacrifices to superstition. We have boasted the protection of Great Britain, without considering, that her motive was interest not attachment; and that she did not protect us from our enemies on our account; but from her enemies on her own account, from those who had no quarrel with us on any other account, and who will always beour enemies on the same account. Let Britain waive her pretensions to the Continent, or the Continent throw off the dependance, and we should be at peace with France and Spain, where they at war with Britain.14


Og videre ad samme spor – hvor Europa, ikke England, gøres til Amerikas ophav:


But Britain is the parent country, say some. Then the more shame upon her conduct. Even brutes do not devour their young, nor savages make war upon their families; Wherefore, the assertion, if true, turns to her reproach; but it happens not to be true, or only partly so, and the phrase parent or mother country hath been jesuitically adopted by the King and his parasites, with a low papistical design of gaining an unfair bias on the credulous weakness of our minds. Europe, and not England, is the parent country of America.15


De økonomiske argumenter for fri, international handel kædes sammen med argumenter for politisk isolationisme – altså handle med men ikke involvere sig i de europæiske lande. Isolationismen, kan man sige, har lang tradition i USA:


I challenge the warmest advocate for reconciliation to show a single advantage that this continent can reap by being connected with Great Britain. I repeat the challenge; not a single advantage is derived. Our corn will fetch its price in any market in Europe, and our imported goods must be paid for buy them where we will.


But the injuries and disadvantages which we sustain by that connection, are without number; and our duty to mankind at large, as well as to ourselves, instruct us to renounce the alliance: because, any submission to, or dependance on, Great Britain, tends directly to involve this Continent in European wars and quarrels, and set us at variance with nations who would otherwise seek our friendship, and against whom we have neither anger nor complaint. As Europe is our market for trade, we ought to form no partial connection with any part of it. It is the true interest of America to steer clear of European contentions, which she never can do, while, by her dependance on Britain, she is made the make-weight in the scale of British politics.16


Uddragene her slutter ikke bare med en opfordring til oprør, men til at gøre Amerika til helle for menneskehedens trætte, fattige og forhutlede masser, der higer efter at kunne ånde frit – som der senere kom til at stå på Frihedsgudinden ved indsejlingen til New York:


O! ye that love mankind! Ye that dare oppose not only the tyranny but the tyrant, stand forth! Every spot of the old world is overrun with oppression. Freedom hath been hunted round the Globe. Asia and Africa have long expelled her. Europe regards her like a stranger, and England hath given her warning to depart. O! receive the fugitive, and prepare in time an asylum for mankind.17


The Declaration of Independence, 1776


Links: www.archives.gov


Uafhængighedserklæringen er nok det mest ikoniske amerikanske skrift, også selvom langt de fleste sandsynligvis kun kender til ordene: We hold these truths to be self-evident, that all men are created equal, that they are endowed by their Creator with certain unalienable Rights, that among these are Life, Liberty and the pursuit of Happiness.18 Men det er jo heller ikke så lidt i sig selv!


Uafhængighedserklæringen er en klassisk Oplysnings-tekst, der bygger på rationel dannelse i en kombination af Lockes politiske ideer, klassisk republikanisme, Antikkens etiske filosofier og ideen om at menneskets rettigheder stammer fra Gud eller naturen.


Etik


Uafhængighedserklæringen er en meget etisk tekst. Det kan derfor være på sin plads, kort at drøfte etik-begrebet:


Etik er at overveje den praksis man har udøvet, den man udøver, og den praksis man tiltænker at udøve. Etik er dermed en mulighed for et korrektiv til praksis. Etik er ikke kun én måde at tænke på. Der er, i hvert fald i et europæisk perspektiv, mange etiske retninger, hver især med fordele og ulemper. Helt siden Antikken har etik været et centralt tema i europæisk filosofi.


De etiske valg vi dagligt træffer, er fyldt med dilemmaer. Fra Paulus ved vi, at vi ikke altid gør det, vi vil, men tværtimod ofte gør det modsatte. Én lovgivning siger ét, en anden noget andet. Loven udtaler ét, mens følelser og ’sund fornuft’ siger os noget andet. Mange krav er uforenelige. Den rigtige handling kan medføre det forkerte resultat, for eksempel når vi bruger magt mod nogen for at beskytte andre.


Europæiske etikker bygger på universalismen – at etiske regler og etisk dømmekraft er uafhængig af ideologi, religion og tradition; de er ens for alle mennesker. Men selv den europæiske universalisme begrænser sig ofte til kun at gælde beboerne i den kristent-civiliserede verden. Uden for den, i kaosset hinsides det opdyrkede land, bor ’de vilde’, som ikke omfattes af denne universalisme. Sådan var det i hvert ofte i tidligere tider. En mere moderne og globalt inddragende position er moderat universalisme: Den siger, at der er en almengyldig etisk kerne omgivet af et større felt af relativ gyldighed. Den moderate universalisme siger hverken ’sådan er det’ eller ’sådan gør vi det her’. Den siger ’dette er det mest forsvarlige’.


PLIGTETIK. Pligtetik bygger på Kants kategoriske imperativ: Handl således, at grundlaget for din beslutning altid tillige kan gælde som princip for en almengyldig lovgivning.


Pligtetikken giver regler for menneskenes indbyrdes ageren, enten det drejer sig om skrevne, demokratisk vedtagne love for valg til Folketinget eller til det amerikanske præsidentembede, eller det drejer sig om uskrevne, kulturelt funderede spilleregler for adfærd under en middag med vennerne. Reglerne regulerer handlinger på både samfunds- og individniveau, og er som sådan vanskelige at undvære – alt andet vil lede til kaos.


For Kant besidder mennesket fornuft, derfor kan det lovgive eller regulere for sig selv. Den tanke var for amerikanerne afgørende for overhovedet at ville uafhængigheden af den engelske konge! Det betyder, at man ud fra logiske argumenter kan afgøre, om hvordan man skal handle – med andre ord ”at ville det gode” (Paulus!). Det er således den fornuftstyrede viljeshandling, der afgør om en handling er moralsk eller ej og hverken de konkrete konsekvenser af handlingen, eller de følelsesmæssige motiver for at udføre den.


Pligt hænger sammen med ret. Amerikanske vælgere har ret til at stemme i en række valg til forskellige offentlige embeder. Det offentlige har derfor pligt til at gennemføre sådanne valg på en ordentlig måde – men når det er delstaternes pligt at arrangere og gennemføre valghandlinger, tilkommer der så præsidenten ret eller pligt til at overvåge, om alt går rigtigt for sig? Donald Trump syntes at mene, efter at have tabt valget i 2020, at den pligt skulle håndhæves ad absurdum.


Pligtetikkens nøgleord er:


- Respektere autonomi


- Personlig integritet


- Individualitet


- Undgå skade


- Hjælpepligt


- Behandle personer retfærdigt


Pligtetikkens fokus på individet og dets evne til at agere i en mellemmenneskelig og samfundsmæssig sammenhæng er en af grundpillerne i amerikansk selvforståelse – og i de definerende dokumenter!


NYTTEETIK. Grundlæggende er det nytteetiske perspektiv båret af ideen om den størst mulige nytte for det størst mulige antal individer. Kernebegreberne er fornuft frem for følelser, konsekvenser som rettesnor samt muligheden for at vurdere, beregne og afveje. Styrken ligger i metodens effektivitet i forhold til knappe ressourcer og i dens evne til at vælge i situationer uden en oplagt løsning. Faren ligger i det følelseskolde: i accepten af at ofre nogle for fællesskabets skyld – eller for et forestillet fællesskabs skyld –i at individet glemmes, og i vanskeligheden ved at måle og veje nytte og lykke i det hele taget.


Hvor pligtetikken vurderer den moralske kvalitet i forhold til den handlendes sindelag – om man har til hensigt at handle, således at reglen for handlingen kan ophøjes til almen lov, som Kant udtrykker det – vurderer nytteetikken udelukkende handlingen i forhold til konsekvenserne. Det er således ikke afgørende, om man handler ud fra ønsket om at øge den samlede lykke, men alene om dette er konsekvensen af handlingen.


For nytteetikkerne er det karakteristiske for menneskeheden, at alle stræber efter egen lykke, og sikring af så manges lykke som muligt bliver derfor det overordnede moralske bud.


Det har som konsekvens, at for at kunne handle moralsk, skal man kunne vurdere, hvilke konsekvenser handlingen har for både andre og én selv. For ifølge nytteetikken tæller man selv med på lige fod med andre – eller sagt med andre ord, man er selv kun en dråbe i det globale lykkes ocean. Det stiller krav om, at man kan lave en kalkule over, hvor stor den samlede lykkemaksimering vil være ved en bestemt handling, for at etikken kan være handleanvisende. I den konkrete situation skulle den enkelte så ønske alles lykke eventuelt på bekostning af egen lykke, og det er ikke umiddelbart indlysende. Det gør det vanskeligt at forstå, hvad motiverne til moralsk handling for den enkelte i de konkrete situationer skulle være.


Nytteetikkens nøgleord er:


- Selvbestemmelse og empowerment.


- Lige muligheder og ligelig fordeling af ressourcer. Hermed tænkes på de ressourcer, den samfundet råder over og skal fordele mellem borgerne.


- De svagest stilledes rettigheder og dækning af basale behov.


DYDSETIK. Hvor Locke mente, at den bibelske paradismyte afholdt mennesker fra at gøre uret, henholdt Jefferson, der måske tvivlede mere på Skriftens bogstavelige sandhed, sig mere til de skotske filosoffer, der mente at dyd var et dannelsesspørgsmål og common sense. Hvis dyd er et dannelsesspørgsmål kan det trænes. Det indebærer en proces, hvor ønsket om at handle godt afføder kloge tanker (fornuft), mådeholdne følelser og mod til faktisk at agere. Afslutningsvis reflekteres der over handlingens resultat, og eventuel læring af situationen gemmes til senere lignende situationer. Der er altså tale om en praktisk etik-proces. Dydsetikken står centralt hos forfatterne af Uafhængighedserklæringen, inklusive praksissen med at opøve dyd.


Dydsetikkens nøgleord er at ville det gode, den kloge tanke, de mådeholdne følelser, den modige handling samt refleksion. Det er en handlingsetik, hvor processen vurderes på baggrund af dens konsekvenser – hvilket giver plads til et nærhedsprincip i forhold til éns nærmeste.


Dydsetikkens nøgleord er:


- At handle professionelt


- Omsorg


- Fremme af borgerens bedste


- Indlevelse og medfølelse


- Dømmekraft


- Selvstændighed


- Kritisk tænkning


- Tolerance


Generel omtale


Uafhængighedserklæringen indledes med at fastslå naturretsprincippet med henvisning til naturlovene og til Gud som deres skaber.


Derefter kommer ovenfor nævnte ord om de umistelige rettigheder og om retten til at gøre oprør.


Det oprør amerikanerne her iværksætter er rettet mod den engelske konge – derfor opremser de også alle de fortrædeligheder kronen har påført kolonisterne hinsides Atlanten. Og det er mange!


På den baggrund erklærer de sig uafhængige af England og som selvstændige at regne.


Men hvad betyder de mange fine ord egentlig? For at forstå det, er det nødvendigt at forstå den måde forfatterne – The Founding Fathers; republikkens grundlæggere – tænkte på:


Uafhængighedserklæringens ordlyd tilskrives Thomas Jefferson, selvom også John Adams, Benjamin Franklin og andre deltog i udformningen. Jefferson var én af de yngste deltagere i The Second Continental Congress, der satte arbejdet med Uafhængighedserklæringen i gang.


Ligesom de andre Founding Fathers var Jefferson et produkt af Oplysningstiden. Jeffrey Rosen beskriver indgående, hvordan de centrale personer – Franklin, Jefferson og Adams – fra teenageårene læste græske og romerske filosoffer på originalsprogene. Især var de optaget af dydsetikken, af spørgsmålet om hvordan man kunne leve et godt og lykkeligt liv. De græske stoikere og romerske Cicero og Seneca optræder på alles læselister. Og de blev indgående læst!


Fra Seneca lærte de, at lykken ikke afhænger af adgangen til materielle goder – selvom de alle i en eller anden grad havde ’deres på det tørre’. At hvile i sig selv er nok vigtigere end penge og materielle goder:


Der er ikke noget i denne verden, der er mere talt om, og mindre forstået, end spørgsmålet om det lykkelige liv. Det er ethvert menneskes ønske og håb, og dog er der ikke én af tusinde, der ved, hvori denne lykke består. Vi lever i en blind og forjaget stræben efter det lykkelige liv; og jo mere vi haster ad en forkert vej, jo længere er vi fra vores rejses afslutning.


Fra Cicero lærte de begrebet ’at stræbe efter lykken’. Lykke var for ham ikke et spørgsmål om en endelig tilstand, men om bestræbelserne på at nå i retning deraf – glæden findes i bestræbelsen. Han sagde:


Lykke får vi, når vi anvender al vores magt til at berolige vores ofte turbulente og vilde passioner og ønsker, når vi frigør os selv fra den fysiske smerte og angst, ved at kontrollere det eneste vi kan kontrollere: vores tanker.


Ideen ’at stræbe efter lykken’, fandt de efterhånden ud af, har rødder tilbage til de indiske Vedaer og genfindes derfor også i hinduisme og buddhisme. Fra Bhagavad Gita lærte de, at vi er, hvad vi tænker; at livet er formet af sindet. Lykke fordrer derfor dyd, og dyd fordrer daglig kultivering af vaner og sjælelig ro. Vi bør handle med eftertænksomhed frem for impulsivt, og bruge vore fornuftsevner til at lægge en dæmper på de ego-baserede følelser. Vi skal gøre godt for det godes egen skyld og uden at tænke på andres reaktioner. Vi skal finde lykken inde i os selv, ikke i den ydre verden. Sjælens indre fred kalder Gita for sattva. At stræben efter lykke er livets formål, og moderation af følelser er nøglen til det rolige sind – til sattva. Vi genkender tanken fra Mahatma Gandhis ord: Afstå og nyd! og Efterstræb ikke frugten af dine handlinger!


Det var den stræben, hvori Franklin, Jefferson, Adams og andre engagerede sig, med vekslende held. Uden den civiliserende dyd, mente de, kunne mennesket ikke finde lykken, men ville være henvist til den naturtilstand hele det amerikanske eksperiment var grundlagt på, drevet af og i opposition til. At stræbe efter lykke var at ’bane Herrens vej i ørkenen’. Bestræbelsen var og er indbegrebet af ideen om Amerika som ’Guds eget land’.


De lænede sig i øvrigt op ad Ordsprogenes Bog 3,16-17: I dens højre hånd er et langt liv, i dens venstre er rigdom og ære; dens veje er dejlige veje, alle dens stier fører til lykken.


Den amerikanske oversættelse skifter ’lykken’ ud med ’peace’ – fred. Versene viste dem, at lykken ikke afhænger af Guds nåde, men af egen indsats. Derfor opstillede de hver især lister over dydige handlinger, som de dagligt trænede sig selv i for at opnå moralsk perfektion. Det kunne dreje sig om for eksempel at holde orden, at styre sin vrede, at optræde med ydmyghed, være arbejdsom og ærlig, rolig og afbalanceret osv. At være god frem for at føle godt. At være frem for at have. Det gjorde dem disciplinerede og arbejdsomme livet igennem.


Det var derfor helt naturligt for dem at bruge lykke-begrebet i Uafhængighedserklæringen; det var en del af deres daglige tænkning og daglige praksis og rutine.


Udover de antikke klassikere læste de også alle samtidens store sociale tænkere – Harrington, Milton, Hobbes, Locke, Sydney, Montesquieu, Helvetius, Smith og Voltaire. Derfor var lykkebegrebet heller ikke hængt op (udelukkende) på patos, på følelser. Der var i høj grad tale om et logos-begreb.


Jefferson var desuden vel bevandret i naturvidenskab (inkl. praktisk landbrugsdrift) og den engelske tradition inden for lovgivning og jura. Den baggrund omsatte han på bedste amerikanske vis til demokratisk praksis, også selvom det tog henved 200 år bare at komme nogenlunde i mål med demokratiet – og nu er det så ved at smuldre mellem hænderne på amerikanerne!


All men are equal


Lige ret for alle. Javel, men hvad med slaverne og kvinderne?


Slavespørgsmålet optog de fleste Founding Fathers. De ejede ofte selv slaver og erkendte egen dobbelthed, når det kom ’all men’, ’liberty’ og ’pursuit of happiness’. For eksempel blev Patrick Henry i 1775 kendt for opråbet Give Me Liberty or Give Me Death!: Would anyone believe that I am Master of Slaves of my own purchase! I am drawn along by the general inconvenience of living without them. I will not – I cannot justify it.19 Dilemmaet forfulgte amerikanerne frem til Borgerkrigen i begyndelsen af 1860’erne, hen over Jim Crow-lovene fra slutningen af 1800-tallet og frem til Borgerrettighedsbevægelsen i 1960’erne – og race er stadig et problem i USA.


Kvinder fik først stemmeret i 1920!


Selvom det tog lang tid at tage konsekvensen af de fine ord, endte de med at binde landet. Helt grundlæggende siger ordene, at der ingen standsforskel er eller kan være, hverken i det daglige liv eller i forhold til domstolene. Hvor der er ulighed mellem mennesker, er den samfundsskabt, for naturligt og i udgangspunktet er alle lige. Det er den amerikanske trosbekendelse! Med Højesterets afgørelse fra 2024 om og tilkendelse af præsidentiel immunitet som en undtagelse.


Unalienable Rights


De umistelige rettigheder er selvindlysende står der: Den enkelte besidder en række rettigheder, der er naturligt givet (evt. givet af Gud), og altså ikke givet af en monark el.lign. Rettighederne er umistelige, dvs. de kan ikke afhændes, derfor er slaveri pr. definition en umulighed, for éns Gudsgivne frihed kan ikke sælges. Behændigt undgår Uafhængighedserklæringen at nævne slaveriet direkte. Men indirekte er der en pro-slaveri henvisning i sætningen He has excited domestic insurrections amongst us20, der hentyder til en sag fra 1775, hvor kronen lovede frihed til bortløbne slaver, der lod sig indrullere i hæren.


Naturretten stammer fra Gud og kan overføres til staten på to betingelser: 1) hvis det ligger i vores magt at afgive retten og 2) hvis det tjener et fælles gode. Derfor er retten til egen samvittighed umistelig – den kan ikke afgives. Det samme gælder liv, frihed og stræben efter lykke. Det er også baggrunden for adskillelsen af stat og kirke i First Amendment.


Ejendomsret er ikke en umistelig ret, for ejendommen kan sælges. Derfor kan Jefferson heller ikke, som Locke (se Silence Doggod brev nr. 8 ovenfor), lade ejendom indgå i triumviratet af umistelige rettigheder.


Som bærere af umistelige rettigheder går de individuelle mennesket (i hvert fald i princippet) sammen om at oprette stater og regeringer til at forsvare den enkeltes rettigheder. Regeringen handler altså med borgernes samtykke og tilsagn – et samtykke, der kan trækkes tilbage, hvis der er utilfredshed med regeringen.


De tre nævnte rettigheder, som regeringen skal sikre er: liv, frihed og retten til at stræbe efter lykken.


Life


At sikre den enkelte borgers liv betyder almindeligvis en monopolisering af den udøvende magt hos politiet og domstolene, og i tilfælde af udenlandsk aggression hos militæret. Men støtter begrebet også nutidens pro-life bevægelse, med de forfærdelige konsekvenser for piger og kvinder som antiabort-lovgivning fører med sig?


Liberty


Frihed fra hvad eller til hvad? Hannah Arendt er ikke i tvivl: Frihed i Amerika betyder frihed til at handle, modsat den Liberté, der nogle år senere indgår i den franske revolutions slagord. Frihed i Frankrig betyder friheden fra privilegiesamfundet med dets undertrykkelse og forskelsbehandling. Den forskel i betydning er har på begge sider af Atlanten fundet vej ind i de respektive samfundsmodeller og politiske grundholdninger. Friheden til at handle er så at sige fundamentet under den amerikanske individualisme, mens de nordeuropæiske velfærdssamfund synes at hvile på den franske forståelse af begrebet. Derfor virker det også ved første øjekast overraskende, når Hofstedtes komparative kulturanalyse, som refereret ovenfor, giver danskerne flere point på individualisme-parameteret end amerikanerne. Men her slår trygheden ved ’frihed fra’ tilsyneladende så stærkt igennem, at det åbner for en risikovillighed og ’frihed til’, der er endnu større end amerikanernes?


Med ’friheden til’ følger også ansvaret for sig selv, jf. ovenfor om fortolkningen af Ordsprogenes Bog. Laura Ingalls Wilder beskriver det således i Den lange Vinter i en samtale mellem Laura og Far om Gud, Uafhængighedserklæringen og den frie vilje:


Som der står i Uafhængighedserklæringen skabte Gud os som frie væsner. Hvilket vil sige, at vi må klare os selv... Han har givet os en samvittighed og en forstand, så vi kan vide, hvad der er rigtigt. Men Han har også givet os en fri vilje til at gøre hvad vi vil. Det er forskellen mellem os og alle andre skabninger.


Et andet aspekt af frihedsbegrebet relaterer sig til forholdet mellem kirke og stat. I Amerika er adskillelsen af stat og kirke tydeligere end i Danmark. Adskillelsen er begrundet i ønsket om religiøsitetens frihed fra staten – modsat for eksempel under den danske enevælde, hvor der var tros- og kirketvang. På det religiøse område gælder altså samme distinktion mellem det amerikanske og det franske, som beskrevet af Arendt: amerikanerne har frihed til at tro, europæerne har frihed fra at tro! Derfor er Europa også det mindst troende kontinent af alle.


Pursuit of Happiness


Lykke-begrebet er behandlet ovenfor.


Men også dette begreb tegner en forskel i forhold til de tilsvarende franske ord. For i Frankrig defineres borgernes lykke med begreberne Egalité og Fraternité – Lighed og Broderskab. Med den forståelse bliver det altså regeringens pligt at skabe borgernes lykke, hvilket, i de tilfælde hvor det har været ført ud i det ekstreme, er endt i det totalitære – for hvad gør man med mennesker, der er uenige med regeringen om, hvori lykken består? Ultimativt havner de på statshospitaler eller i Gulag. Når Uafhængighedserklæringen undlader at definere lykken, men overlader det til den enkelte at stræbe efter den, er det et udtryk for netop at undgå en regerings mulige undertrykkende magt. Hvilket er et gennemgående tema i amerikansk politik; hvor meget magt skal der tillægges centralregeringen, og hvor meget skal forblive tættere – meget tættere – på borgeren? De to forståelser af lykke-begrebet har haft hver deres virkningshistorie på hver side af Atlanten, både politisk og materielt.


Hannah Arendt har en alternativ forståelse af, hvorfor Jefferson brugte ordene pursuit of Happiness. Hun mener, at det han var optaget af og glad for at være en del af, var den demokratiske deltagelse –i ånden fra Mayflower og dydsetikken. Jefferson tænkte aldrig i masseforbrug, men i det forpligtende fællesskab. Men ordene var måske ikke, deres virkningshistorie in mente, særligt velvalgte?


To throw off such Government


Retten til oprør ligger hos hele folket. Det er en ret, der ikke bør anvendes for light and transient causes21. Retten til oprør skal heller ikke forstås som rettet imod en konkret regering, men imod en styreform som sådan, der tilsidesætter de umistelige rettigheder, jf. anklagerne mod kongen. Derfor har oprørsretten ingen gyldighed i forhold til Stormen på Kongressen den 6. januar 2021.


Uafhængighedserklæringens disposition samlet i ni punkter:




	De fundamentale principper og anskuelser, som USA baseres på fylder ca. 400 ord og findes i indledningen og afslutningen. De mellemliggende ca. 1000 ord består af mindst 25 anklager imod den engelske krone for overgreb imod kolonisterne.


	Åbningssætningen begrunder nødvendigheden af erklæringen.


	Anden sætning om de selvindlysende naturrettigheder.


	Formålet med en regering, nemlig at sikre borgernes selvindlysende rettigheder.


	
En lige så selvindlysende ret til at ændre en regeringsform, der ikke opfylder sikringen af borgernes selvindlysende rettigheder.


	Anklagerne mod kongen.


	Afslutningens første del: kolonierne bliver til frie og uafhængige stater.


	De enkelte stater er suveræne på linje med andre suveræne stater, men samlet i en union.


	En fælles troskabsed under det guddommelige forsyn.





Articles of Confederation and Perpetual Union, 1781


Link: www.archives.gov


Efter uafhængigheden var en realitet, skulle de nu ’forenede stater’ finde en måde at udmønte foreningen på. Modellen blev, som ovenfor beskrevet, en konføderation af enkeltstående og uafhængige stater i en firm league of friendship22 med det formål at bistå hinandens forsvar og fremme den fælles velfærd.


Regeringsformen


Konføderationen havde ikke en egentlig regering. Kongressen med repræsentanter fra de enkelte stater var øverste lovgivende og udøvende myndighed. Men den mødtes kun én gang om året – første mandag i november (når høsten var i hus!). Kongressen kunne dog nedsætte en daglig ledelse – en direktion – med en præsident (egentlig: førstemand eller formand) i spidsen:


The united states in congress assembled shall have authority to appoint a committee, to sit in the recess of congress, to be denominated ”A Committee of the States,” and to consist of one delegate from each state; and to appoint such other committees and civil officers as may be necessary for managing the general affairs of the united states under their direction — to appoint one of their number to preside, provided that no person be allowed to serve in the office of president more than one year in any term of three years.23

